b'\n_START_ARTICLE_\nJanez Cvirn\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8dani osnovni \xc5\xa1oli in Gimnaziji v Celju je \xc5\xa1tudiral zgodovino in sociologijo na Filozofski fakulteti Univerze v Ljubljani in leta 1983 diplomiral. Istega leta se je kot arhivist zaposlil v Zgodovinskem arhivu Celje, leta 1985 pa kot kustos v Pokrajinskem muzeju Celje. Leta 1986 je kon\xc4\x8dal magistrski in leta 1991 doktorski \xc5\xa1tudij iz zgodovine. Istega leta je bil izvoljen za docenta za zgodovino Slovencev v 19. stoletju in se je zaposlil na Oddelku za zgodovino Filozofske fakultete v Ljubljani. Leta 1997 je bil izvoljen za izrednega in leta 2001 za rednega profesorja. Predaval je tudi na mariborski Filozofski fakulteti. Dejaven je bil v strokovnih zdru\xc5\xbeenjih, med drugim je bil urednik Celjskega zbornika, Kronike in ustanovitelj ter prvi urednik revije Zgodovina za vse._NEWLINE_Raziskoval je predvsem slovensko zgodovino 19. stoletja, med drugim zgodovino vsakdanjega \xc5\xbeivljenja, najve\xc4\x8d pa se je ukvarjal z zgodovino Nemcev na Spodnjem \xc5\xa0tajerskem. Iz teh tem je objavil vrsto monografij in znanstvenih \xc4\x8dlankov, bil pa je tudi glavni urednik obse\xc5\xbene Slovenske kronike XIX. stoletja. Skupaj z Andrejem Studnom je napisal tudi u\xc4\x8dbenik za pouk zgodovine v tretjem letniku gimnazije. Po njegovi knjigi je nastal scenarij za dokumentarni film o nacionalnih sporih v Celju ob koncu 19. in v za\xc4\x8detku 20. stoletja, Aufbiks! (2006).'